《读《史记》四十首 其一 罪地脉》
清代·张晋

蒙恬筑长城，连连万余里。邀功暴黔首，阿意悦天子。

堑山湮谷暴可罢，役夫半死长城下。三世为将，道家所忌。

何况秦人实寡恩，有罪无罪胡足计。蒙毅还祷，帝载辒凉。

二世既立，扶苏已亡。将军握兵三十万，秦人杀之如刲羊。

吁嗟乎！蒙氏诛高高未死，怨毒于人真甚矣。恬守边，高侍侧。

恬暴诛，高暴释，此事如何罪地脉。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。